کیرت بابانی

کیرت بابانی  بھارت سے تعلق رکھنے والے سندھی زبان کے نامور مصنف، افسانہ نگار، ناول نگار، شاعر، صحافی، مترجم، سماجی کارکن اور دانشور تھے۔ وہ ترقی پسند تحریک سے وابستہ تھے۔ تقسیم ہند کے بعد بھارت منتقل ہو گئے تھے۔ انھیں ان کی کتاب دھرتی جو سڈ (دھرتی کی پکار) پر ساہتیہ اکیڈمی کی جانب سے 2006ء میں ساہتیہ اکیڈمی اعزاز برائے سندھی ادب دیا گیا۔

 حالات زندگی 
کیرت بابانی 3 جنوری 1922ء کو ضلع نوابشاہ (موجودہ ضلع شہید بینظیر آباد، سندھ)، بمبئی پریزیڈنسی میں پیدا ہوئے۔ انھوں نے ابتدائی تعلیم ولس ہائی اسکول سونی بازار نوابشاہ سے حاصل کی۔ میٹرک کے بعد ڈی جے کالج کراچی میں داخلہ لیا۔ یہاں وہ طلبہ سیاست میں بہت فعال رہے۔ ڈی جے کالج سے بی اے پاس کیا۔ پھر شاہانی لا کالج کراچی سے ایل ایل بی کی ڈگری حاصل کی۔ انڈین نیشنل کانگریس کی ہندوستان چھوڑ دو تحریک میں بھی فعال کردار ادا کیا اور جیل بھی گئے۔ تقسیم ہند کے بعد وہ بھارت منتقل ہو گئے۔ سندھ اور بعد ازاں بھارت میں ادب کی ترقی پسند تحریک کے ہراول دستے میں شامل تھے۔ وہ پروفیسر رام پنجوانی کے قائم کردہ سندھی ادبی سرکل اور بعد میں پروگریسو رائٹرز ایسوسی ایشن کی سندھ شاخ میں سرگرم رہے۔ وہ شروع ہی سے اشتراکیت کے تصورات سے متاثر رہے ہیں اور جدید سندھی ادب میں حقیقت نگاری کے رویوں کی پاسداری کرتے رہے ہیں۔ گوبند مالہی، تیرتھ بسنت، شیخ ایاز، اتم چندانی، شیخ عبد الرزاق راز، نارائن شیام، سوبھو گیان چندانی سگن آہوجا جیسے چوٹی کے ترقی پسند ادیبوں کے شریکِ سفر تھے۔ بھارت میں سندھی زبان کو قومی زبان درجہ دلانے والی تحریک میں کیرت بابانی نے رہنما کردار ادا کیا۔ کیرت کی اصل دلچسپی فکشن میں رہی۔ سندھ سے بھارت ہجرت کرنے والے شرنارتھیوں کی کیمپ لائف پر ان کی لکھی ہوئی کہانیاں آج بھی اپنا تاثر رکھتی ہیں۔ انھوں نے بعض نئے موضوعات پر بھی کہانیاں تحریر کیں جیسے معاشرتی شکست و ریخت کے زیرِ اثر انسانی نفسیات میں ہونے والی پیچیدگییوں کو انھوں نے اپنی کہانیوں کا موضوع بنایا ہے۔ جنریشن گیپ جیسے موضوع بھی ان کی بعض کہانیوں میں موجود ہیں۔ ان کی معروف کہانی نہ لیلیٰ نہ مجنوں  ایسے ہی نئے معروضی مسائل کے گرد گھومتی ہے۔ ان کی کہانیوں کا مجموعہ ھئو (وہ) اور درد جو دل میں نہ سمایو (درد جو دل میں نہ سمایا) بھارت میں سندھی ادب کے منتخب ترین مجموعوں میں بلند مقام پر فائز ہے۔ کیرت نے ملک راج آنند کے مشہور ناولوں قلی اور مالوہ کو سندھی میں ترجمہ کیا۔ کیرت کی خودنوشت کجھ بدھایم کجھ لکایم (کچھ بتایا کچھ چھپایا) بھی ایک منفرد اسلوب کی کتاب ہے، اس میں سندھ کی سرزمین اور ثقافت کے بارے میں ناسٹلجیائی اثرات ہونے کے باوجود ایک حقیقت پسندانہ طریق کاراختیار کیا گیا ہے۔ اس میں انھوں نے اپنی زندگی کی بابت اور اپنے خیالات کے سلسلے میں زیادہ سے زیادہ معلومات قلم بند کی ہیں۔سید مظہر جمیل، مختصر تاریخ زبان و ادب سندھی، ادارہ فروغ قومی زباناسلام آباد، 2017ء، ص 437

 وفات 
کیرت بابانی 7 مئی 2015ء کو الہاس نگر، بمبئی، بھارت میں وفات پا گئے۔

 حوالہ جات 

زمرہ:بھارت میں اموات
زمرہ:بھارتی آپ بیتی نگار
زمرہ:بھارتی سندھی شخصیات
زمرہ:بھارتی مرد ڈراما نگار اور ڈراما نویس
زمرہ:بھارتی مرد ناول نگار
زمرہ:بیسویں صدی کے بھارتی افسانہ نگار
زمرہ:بیسویں صدی کے بھارتی صحافی
زمرہ:بیسویں صدی کے ہندوستانی ناول نگار
زمرہ:ڈی جے سندھ گورنمنٹ سائنس کالج کے فضلا
زمرہ:ساہتیہ اکیڈمی اعزاز یافتگان برائے سندھی ادب
زمرہ:سندھی زبان کے شعرا
زمرہ:سندھی شخصیات
زمرہ:سندھی شعرا
زمرہ:سندھی مصنفین
زمرہ:صوبہ سندھ سے آزادی ہند کے فعالیت پسند
زمرہ:ضلع شہید بے نظیر آباد کی شخصیات
زمرہ:ممبئی کے مصنفین
زمرہ:مہاراشٹر کے صحافی
زمرہ:ہندوستان کی آزادی کے فعالیت پسند از پاکستان
زمرہ:1922ء کی پیدائشیں
زمرہ:2015ء کی وفیات

زمرہ:سندھی زبان کے مصنفین